กรมทหารพรานที่ 32 เปิดโครงการพลิกฟื้นผืนป่า เพื่อแก้ปัญหาความเสื่อมโทรมของทรัพยากรป่าไม้ พลิกฟื้นผืนป่า เพื่อให้ต้นน้ำมีความอุดมสมบูรณ์
ที่บ้านดงผาปูน หมู่ที่ 8  ตำบลบ่อเกลือใต้  อำเภอบ่อเกลือ   จังหวัดน่าน  พันเอก อัศม์พงษ์ นิลพันธุ์ ผู้บังคับการหน่วยเฉพาะกิจกรมทหารพรานที่ 32 กองกำลังผาเมือง เป็นประธานเปิดโครงการพลิกฟื้นผืนป่าเพื่อแก้ปัญหาความเสื่อมโทรมของทรัพยากรป่าไม้ เพื่อพลิกฟื้นผืนป่า เพื่อให้ต้นน้ำมีความอุดมสมบูรณ์ โดยมี คุณสุภาพ สิริบรรสพ เลขานุการศูนย์ประสานงานประชาคมจังหวัดน่าน หน่วยพัฒนาการเคลื่อนที่ 31  สำนักงานพัฒนาภาค 3 และตัวแทนมูลนิธิเครือเจริญโภคภัณฑ์ ร่วมกิจกรรม  


 สำหรับการจัดกิจกรรมดังกล่าว ได้รับการสนับสนุนงบประมาณจากศูนย์ประสานงานประชาคมจังหวัดน่าน หน่วยเฉพาะกิจกรมทหารพรานที่ 32 กองกำลังผาเมือง และมูลนิธิเครือเจริญโภคภัณฑ์โดยหน่วยพัฒนาการเคลื่อนที่ 31  สำนักงานพัฒนาภาค 3 หน่วยบัญชาการทหารพัฒนากองทัพไทย  ได้นำพันธุ์ปลาตะเพียนและปลานิลมามอบให้กับชาวบ้านและปล่อยลงในแหล่งน้ำในหมู่บ้าน  เพื่อสำหรับไว้เป็นอาหารต่อไป



บ้านดงผาปูน มีพื้นที่ทั้งหมด 8,258 ไร่ ซึ่งอยู่ในพื้นที่เขตป่าสงวนแห่งชาติ และเขตอุทยานขุนน่าน  ประชาชนกว่า 150 คน 50 ครัวเรือน มีพื้นที่ทำกิน รวม 1,200 ไร่ โดยทีผ่านมามีปัญหาเรื่องการบุกรุกขยายพื้นที่ทำกินเพื่อปลูกข้าวโพด แต่เมื่อมีโครงการฟื้นป่าต้นน้ำ และมีการขยายแนวคิดในเรื่องคนอยู่กับป่า ชาวบ้านดงผาปูน ก็พร้อมจะร่วมเป็นส่วนหนึ่งของป่าต้นน้ำน่านที่จะได้กลับมามีความอุดมสมบูรณ์ จึงได้ประชุมหารือ ซึ่งชาวบ้าน 16 ราย ที่มีพื้นทีทำกินทิ้งร้างว่างเปล่า รวม 800 ไร่ ยินดีจะคืนพื้นที่ดังกล่าวให้กับภาครัฐเพื่อนำมาฟื้นคืนเป็นป่าสมบูรณ์ต่อไป  โดยก่อนหน้านี้ ชาวบ้านดงผาปูน ได้อนุรักษ์ป่าชุมชนและอนุรักษ์พันธุ์สัตว์น้ำ โดยป่าชุมชนซึ่งเป็นป่าสาธารณะของหมู่บ้าน เนื้อที่ 1,800 ไร่ ชาวบ้านได้ช่วยกันรักษาไว้จนมีความอุดมสมบูรณ์ มีต้นไม้ใหญ่ อายุกว่า 200 ปี ที่มีขนาด 10 คนโอบ และยังมีแหล่งอนุรักษ์สัตว์น้ำในลำฝายธรรมชาติกว่า 2 กิโลเมตรซึ่งทำให้ชาวบ้านมีอาหารในป่าในน้ำและเริ่มที่ลดการปลูกพืชเชิงเดี่ยว  พร้อมกันนี้ ได้นำพันธุ์ไม้ ทั้งไผ่  ต้นยางนา และพันธุ์ปลามาแจกจ่าย เพื่อให้ชาวบ้านได้นำติดมือไปปลูกในป่า ตามแนวคิด 1 วัน 1 คน 1 กล้า โดยเข้าป่าเมื่อไหร่ก็ติดกล้าไม้ไปปลูก  โดยเฉพาะต้นกล้าไม้ที่นำมาแจก มีการนำเชื้อเห็ดเผาะ หรือ เห็ดถอบ ติดไว้ที่กล้าไม้ด้วย  เมื่อนำไปปลูก ก็จะกลายเป็นอาหาร เป็นรายได้ ในอนาคต


 นายสุรดาว ขันวัง   ผู้ใหญ่บ้านดงผาปูน อายุ 36 ปี  กล่าวว่า    ปัจจุบันไม่มีการปลูกข้าวโพดแล้ว  และชาวบ้านได้หันมาปลูกพืชเศรษฐกิจตัวอื่น เช่น ถั่วดาวอินคา กล้วย ทุเรียน อะโวคาโด หวายและต๋าว  และยังมีความต้องการให้ภาคส่วนราชการได้เข้ามาส่งเสริมการเลี้ยงวัวพันธุ์พื้นเมือง และการเพาะเห็ด รวมถึงการปลูกพืชหลังนาด้วย เพื่อให้ชาวบ้านมีรายได้หมุนเวียน